Mestská časť Bratislava-Dúbravka

Materiál na 23. rokovanie
Miestneho zastupiteľstva
dňa 8. decembra 2009

N Á V R H

Pravidlá mestskej časti Bratislava-Dúbravka o nakladaní s nehnuteľným majetkom  a s nehnuteľným majetkom zvereným do správy mestskej časti Bratislava-Dúbravka  hlavným mestom SR Bratislavou________________

Predkladateľ                                                                  Materiál obsahuje:
Ing. Ján Sandtner                                                             1. Návrh uznesenia
starosta                                                                             2. Uznesenie MR zo dňa 24.11.2009
                                                                                         3. Stanovisko komisie
                                                                                             legislatívno-právnej,
                                                                                             mandátovej a hospodárenia
                                                                                             s majetkom zo dňa 23.11.2009
                                                                                         4. Dôvodovú správu
                                                                                         5. Návrh Pravidlá........ o nakladaní s                                                                                                                                      
                                                                                            nehnuteľným majetkom ......... 

                                                                                      
Zodpovedný
PhDr. František Guth
prednosta

Spracovateľ
JUDr. Viera Mrázová
vedúca majetkovoprávneho odd.

Návrh uznesenia

Miestne zastupiteľstvo mestskej časti Bratislava-Dúbravka

schvaľuje

Pravidlá mestskej časti Bratislava-Dúbravka o nakladaní s nehnuteľným majetkom a s nehnuteľným majetkom zvereným do správy mestskej časti Bratislava-Dúbravka hlavným mestom SR Bratislavou s účinnosťou od 1. januára 2010.

Uznesenie MR
 č. 310/2009 z 24.11.2009

Miestna rada
odporúča
dopracovať Pravidlá nakladania s nehnuteľným majetkom mestskej časti Bratislava-Dúbravka a s nehnuteľným majetkom zvereným do správy mestskej časti Bratislava-Dúbravka hlavným mestom SR Bratislavou o prednesené pripomienky a materiál predložiť na rokovanie miestneho zastupiteľstva.

Hlasovanie :	       prítomní : 5        za :  5          proti : 0	  zdržali sa : 0 

Stanovisko komisie legislatívno-právnej, mandátovej a hospodárenia s majetkom zo dňa 23.11.2009
 
Komisia po prerokovaní návrhu „Pravidiel nakladania s nehnuteľným majetkom mestskej časti Bratislava -Dúbravka a s nehnuteľným majetkom zvereným do správy mestskej časti Bratislava-Dúbravka“. odporúča po zapracovaní pripomienok legislatívne technického charakteru predložiť na schválenie MZ (viď. písomný materiál - pripomienky).

Hlasovanie:
Za:		7
Proti:		0
Zdržali sa:	0

D ô v o d o v á   s p r á v a

 Národná rada Slovenskej republiky schválila zákon č. 258/2009 Z. z. s účinnosťou od 1. júla 2009, ktorým sa mení a dopĺňa zákon Slovenskej národnej rady č. 138/1991 Zb. o majetku obcí v znení neskorších predpisov a o zmene a doplnení niektorých zákonov ustanovuje:

- v § 9a ods. 1,
že ak tento zákon neustanovuje inak, prevody vlastníctva majetku obce sa musia vykonať
a) na základe obchodnej verejnej súťaže,
b) dobrovoľnou dražbou alebo
c) priamym predajom najmenej za cenu vo výške všeobecnej hodnoty majetku stanovenej
podľa osobitného predpisu,

- v § 9a ods. 5,
že obec nemôže previesť vlastníctvo svojho majetku priamym predajom, ak všeobecná hodnota majetku stanovená podľa osobitného predpisu presiahne 40 000 Eur. Nehnuteľnosť musí byt jednoznačne identifikovaná tak, aby nebola zameniteľná s inou nehnuteľnosťou. Stanovenie všeobecnej hodnoty majetku obce pri priamom predaji nesmie byt v deň schválenia prevodu obecným zastupiteľstvom staršie ako šesť mesiacov,

- v § 9a ods. 6,
že obec nemôže previesť vlastníctvo svojho majetku priamym predajom na fyzickú osobu, ktorá je v tejto obci
a) starostom obce,
b) poslancom obecného zastupiteľstva,
c) štatutárnym orgánom alebo členom štatutárneho orgánu právnickej osoby zriadenej alebo
    založenej obcou,
d) prednostom obecného úradu,
e) zamestnancom obce,
f) hlavným kontrolórom obce,
g) blízkou osobou osôb uvedených v písmenách a) až f),

- v § 9a ods. 7,
že obec nemôže previesť vlastníctvo svojho majetku priamym predajom na právnickú osobu, v ktorej zakladateľom, vlastníkom obchodného podielu, štatutárnym orgánom alebo členom štatutárneho orgánu, členom riadiaceho, výkonného alebo dozorného orgánu je osoba uvedená v odseku 6; to neplatí, ak ide o právnickú osobu, ktorej zakladateľom je obec alebo v ktorej má obec obchodný podiel,

- v § 9a ods. 8,
že ustanovenia odsekov 1 až 7 sa nepoužijú pri prevode majetku obce, a to:
a) bytu alebo pozemku podľa osobitného predpisu,
b) pozemku zastavaného stavbou vo vlastníctve nadobúdateľa vrátane priľahlej plochy, ktorá
    svojím umiestnením a využitím tvorí neoddeliteľný celok so stavbou,
c) podielu majetku obce, ktorým sa realizuje zákonné predkupné právo,
d) hnuteľnej veci, ktorej zostatková cena je nižšia ako 3 500 eur,
e) v prípadoch hodných osobitného zreteľa, o ktorých obecné zastupiteľstvo rozhodne
   trojpätinovou väčšinou prítomných poslancov,

- v § 9a ods. 9,
že ustanovenia odsekov 1 až 3 a 5 až 7 je obec povinná primerane uplatniť aj pri prenechávaní majetku obce do nájmu, a to najmenej za také nájomné, za aké sa v tom čase a na tom mieste obvykle prenechávajú do nájmu na dohodnutý účel rovnaké alebo porovnateľné nehnuteľnosti, okrem
a) hnuteľnej veci vo vlastníctve obce, ktorej zostatková cena je nižšia ako 3 500 Eur,
b) nájmu majetku obce, ktorého trvanie s tým istým nájomcom neprekročí desať dní v 
    kalendárnom mesiaci,
c) prípadov hodných osobitného zreteľa, o ktorých obecné zastupiteľstvo rozhodne
    trojpätinovou väčšinou prítomných poslancov.

Uvedený návrh je v súlade so zákonom č. 258/2009 Z. z., ktorým sa mení a dopĺňa zákon č. 138/1991 Zb. o majetku obcí v znení neskorších predpisov a o zmene a doplnení niektorých zákonov

Bratislava, december 2009

N Á V R H

PRAVIDLÁ

mestskej časti Bratislava-Dúbravka o nakladaní s nehnuteľným majetkom  a s nehnuteľným majetkom zvereným do správy mestskej časti Bratislava-Dúbravka

     Miestne zastupiteľstvo mestskej časti Bratislava - Dúbravka podľa § 15 ods. 2 písm. c) zákona Slovenskej národnej rady c. 377/1990 Zb. o hlavnom meste Slovenskej republiky Bratislave v znení neskorších predpisov a podľa § 11 ods. 4 písm. g) zákona č. 369/1990 Zb. o obecnom zriadení v znení neskorších predpisov schválilo uznesením č. ..../2009 dňa ........2009 tieto „Pravidlá mestskej časti Bratislava-Dúbravka o nakladaní s nehnuteľným majetkom a s nehnuteľným majetkom zvereným do správy mestskej časti Bratislava-Dúbravka“ (ďalej len „pravidlá”):

§ 1
Úvodné ustanovenia

(1) Pravidlá stanovujú záväzné podmienky a postupy, ktoré bude mestská časť Bratislava-Dúbravka ( ďalej len „mestská časť“ ) dodržiavať pri nakladaní s bytmi, nebytovými priestormi a inými stavbami a pozemkami, ktoré sú vo vlastníctve mestskej časti alebo sú hlavným mestom SR Bratislavou zverené do správy mestskej časti ( ďalej len „byty, nebytové priestory,  stavby, pozemky“ tiež „nehnuteľnosti“ ).
(2) Pri nakladaní s uvedenými nehnuteľnosťami postupuje mestská časť v súlade so všeobecne záväznými právnymi predpismi, Štatútom hlavného mesta SR Bratislava (ďalej len „štatút“), Zásadami mestskej časti Bratislava-Dúbravka o hospodárení s majetkom  a majetkom zvereným do správy mestskej časti Bratislava-Dúbravka (ďalej len „zásady hospodárenia“).
(3) Platnosť každého uznesenia Miestneho zastupiteľstva mestskej časti Bratislava-Dúbravka
týkajúceho sa predaja nehnuteľností je jeden rok odo dňa jeho prijatia.
(4) Obchodnou verejnou súťažou sa na účely týchto pravidiel rozumie postup pri výbere záujemcu o uzatvorenie zmluvy, ktorý sa riadi ustanoveniami § 281 a nasl. Obchodného zákonníka a Pravidlami mestskej časti Bratislava-Dúbravka, ktoré ustanovujú postup pri organizovaní obchodných verejných súťaží.

§ 2
Formy nakladania s nehnuteľným majetkom

(1) Formy nakladania s nehnuteľným majetkom sú:
a) krátkodobý prenájom – do 10 rokov, ktorý schvaľuje starosta,
b) krátkodobý prenájom – na určitý čas počas dňa, napr. jednu alebo viac hodín v určené dni počas týždňa, ktorý schvaľuje štatutárny orgán rozpočtovej, príspevkovej organizácie a obchodnej spoločnosti,
c) dlhodobý prenájom – viac ako 10 rokov, ktorý schvaľuje miestne zastupiteľstvo,
d) predaj – schvaľuje miestne zastupiteľstvo.

§ 3
Nájom bytov 

(1) Pri nájme bytov postupuje mestská časť v súlade s platným VZN hlavného mesta SR Bratislavy č. 1/2006  upravujúcim nájom bytov a obytných miestností v zariadeniach určených na trvalé bývanie. Cena nájmu sa stanovuje v zmysle príslušného vykonávacieho všeobecne záväzného právneho predpisu upravujúceho reguláciu cien nájmu bytov.
(2) Starosta mestskej časti Bratislava–Dúbravka (ďalej len „starosta“), na základe vecne príslušnej komisie, svojím rozhodnutím vyčlení päť bytov, ktoré budú dlhodobo slúžiť potrebám mestskej časti a nebudú predmetom prevodu vlastníctva podľa zákona č. 182/1993 Z. z. o vlastníctve bytov a nebytových priestorov v znení neskorších predpisov (ďalej len „zákon č. 182/1993 Z. z.“). Predmetné byty môžu byť prenechané do nájmu len fyzickým osobám, obyvateľom mestskej časti, ktorí sa ocitli v stave núdze alebo, ktorí v dôsledku zlých
sociálnych pomerov nie sú dočasne schopní riešiť svoju bytovú situáciu. Mestská časť  môže predmetný byt poskytnúť do nájmu aj zamestnancovi mestskej časti, ktorý má trvalé bydlisko mimo Bratislavy. Nájom takéhoto bytu môže byt dojednaný vždy len na dobu určitú, najdlhšie však na obdobie jedného roka. V prípadoch nájmu bytu z dôvodu sociálnej núdze rozhoduje starosta na základe odporúčania komisie sociálno-zdravotnej a bytovej.

§ 4
Prevod vlastníctva bytov

(1) Pri prevode bytov do vlastníctva ich nájomcov postupuje mestská časť v súlade so  zákonom č. 182/1993 Z. z. Mestská časť bude systematicky vyvíjať aktivity smerujúce k tomu, aby nájomcovia bytov, pokiaľ spĺňajú zákonné podmienky ich nadobudnutia, kúpili tieto byty do svojho vlastníctva a to najmä v bytových domoch, v ktorých ostal vo vlastníctve mestskej časti posledný byt.
 (2) V prípade, ak je nájomcom bytu právnická osoba, ktorá spĺňa podmienky prevodu bytu do
vlastníctva určené zákonom č. 182/1993 Z. z., určí sa cena bytu dohodou, pričom podkladom pre stanovenie minimálnej kúpnej ceny bude cena určená znaleckým posudkom.
(3) Byt, ktorý nebol poskytnutý do nájmu žiadnemu nájomcovi (napr. z dôvodu zlého technického stavu) a je voľným bytom, s výnimkou bytov vyčlenených podľa § 3 bod 2 týchto pravidiel, môže mestská časť predať formou obchodnej verejnej súťaže. Podkladom pre stanovenie minimálnej kúpnej ceny bude cena stanovená znaleckým posudkom.

§ 5
 Nájom nebytových priestorov

(1) Mestská časť postupuje pri nájme nebytových priestorov podľa „Pravidiel o podmienkach nájmu majetku mestskej časti Bratislava-Dúbravka a majetku zvereného do správy mestskej časti Bratislava-Dúbravka a postupe pri uzatváraní zmlúv o nájme“ (ďalej len „pravidlá“) schválené miestnym zastupiteľstvom. Výška nájomného sa stanoví dohodou s budúcim nájomcom, na základe výsledkov obchodnej verejnej súťaže.
(2) Voľné nebytové priestory poskytuje mestská časť  do nájmu formou obchodnej verejnej súťaže.
(3) Nebytové priestory poskytuje do nájmu na dobu určitú, alebo neurčitú s možnosťou ukončenia nájmu z akéhokoľvek dôvodu alebo bez udania dôvodu. Výpovedná lehota je trojmesačná. V prípade ukončenia nájmu z dôvodu neplatenia nájomného je výpovedná lehota jednomesačná. 

§ 6
Predaj nebytových priestorov

(1) Mestská časť môže výnimočne pristúpiť k predaju nebytového priestoru. Na základe odporúčania vecne príslušnej komisie  starosta rozhodnutím určí, ktoré nebytové priestory si mestská časť ponechá ako nevyhnutné dlhodobé zdroje príjmov bežného rozpočtu mestskej časti.
(2) Pri prevode vlastníctva nebytového priestoru, ktorý je v nájme fyzickej osoby alebo právnickej osoby a nebytový priestor sa nachádza v bytovom dome  postupuje podľa zákona č. 182/1993 Z. z. Cena nebytového priestoru, pokiaľ nie je stanovená zákonom, sa určuje dohodou, pričom minimálna kúpna cena je cena stanovená podľa znaleckého posudku. V prípade, že nájomca nebytového priestoru počas trvania nájmu vynaložil na opravu alebo úpravu nebytového priestoru náklady, ktoré sa mestská časť, ako prenajímateľ zaviazala nahradiť, je nutné pred prevodom vlastníctva vykonať vzájomné vysporiadanie.
(3) Nebytový priestor, ktorý nebol poskytnutý do nájmu žiadnemu nájomcovi ( napr. z dôvodu zlého technického stavu ) a je voľným nebytovým priestorom, môže mestská časť predať formou obchodnej verejnej súťaže. Pri tomto postupe musí mestská časť dodržať zákonné právo na prednostný prevod nebytového priestoru, ktoré patrí vlastníkom bytov a nebytových priestorov a nájomcom bytov v dome (§16 ods. 3 zákona č. 182/1993 Z. z.). Minimálna kúpna cena bude cena stanovená znaleckým posudkom.

§ 7
Nájom stavieb

(1) Stavby, ktoré sú v celosti vo vlastníctve alebo v správe mestskej časti a  ktoré sú fyzicky aj právne voľné, využije mestská časť prednostne na plnenie úloh, ktoré jej vyplývajú zo zákona a z  štatútu. V prípade, že mestská časť nemá možnosť stavbu sama účelne využiť, môže túto prenechať do nájmu. Stavby prenajíma mestská časť formou obchodnej verejnej súťaže. Pri uzatváraní nájomnej zmluvy sa postupuje primerane podľa pravidiel.
(2) Časti stavieb (budov, miestnych komunikácií alebo verejných priestranstiev) je možné prenechať do nájmu za účelom umiestnenia reklamného zariadenia, predajného stánku alebo iného technického zariadenia. Podmienky nájmu stanovujú pravidlá. Pri výbere nájomcu sa postupuje primerane podľa bodu 1 tohto paragrafu.

§ 8
Predaj  stavieb

(1) V prípade, že stavbu nie je možné efektívne využiť na plnenie úloh mestskej časti alebo ju využiť formou nájmu, môže mestská časť iniciovať jej predaj formou obchodnej verejnej súťaže. Minimálna kúpna cena bude cena stanovená znaleckým posudkom.
(2) Miestne komunikácie, námestia, detské ihriská, parky, verejné toalety vo vlastníctve alebo v správe mestskej časti sú vylúčené z predaja.

§ 9
Nájom pozemkov

(1) Pozemky, ktoré sú pre mestskú časť prebytočnými pozemkami  a nie je možné ich účelné odpredať, môže ich mestská časť poskytnúť do nájmu formou obchodnej verejnej súťaže.
(2) Vylučuje sa nájom pozemku za účelom zriadenia trvalej stavby s výnimkou nájmu pozemku za účelom vybudovania prístupovej komunikácie a uloženia inžinierskych sietí, prípadne inej nevyhnutnej trvalej inžinierskej stavby. Pozemky poskytnuté do nájmu na účely zariadenia staveniska a zriadenia inžinierskej stavby sa poskytujú do nájmu na dobu určitú do nadobudnutia právoplatnosti kolaudačného rozhodnutia, najdlhšie však na dva roky.
(3) Pozemky, ktoré sú v katastri nehnuteľností evidované ako záhrady sa prednostne poskytujú do na záhradkárske účely. 
(4) Pozemky pod garážami sa môžu poskytnúť do nájmu len vlastníkovi garáže. Pozemky pod  inými stavbami sa môžu poskytnúť do nájmu len vlastníkovi inej stavby.
(5) Časť pozemku je možné poskytnúť do nájmu  za účelom umiestnenia reklamného zariadenia alebo predajného stánku, prípadne iného podobného zariadenia v prípade, ak to nebude brániť inému účelnému využitiu pozemku. Maximálna doba nájmu je v takomto prípade tri roky.
(6) Prenajímateľ pri poskytnutí pozemkov do nájmu je povinný uplatniť ustanovenia § 9a, ods.9, odsekov 1 až 3 a 5 až 7 zákona č. 258/2009 Z. z.

§ 10
Predaj pozemkov

(1) Na základe odporúčania vecne príslušnej komisie starosta rozhodnutím určí, ktoré pozemky si mestská časť ponechá za účelom realizácie zámerov rozvoja mestskej časti a plnenia jej úloh. Pozemky, ktoré nie je možné takto účelne využiť môže mestská časť ponúknuť na odpredaj.
(2) Z predaja nehnuteľného majetku sú vylúčené pozemky:
a) využívané na záhradkárske účely,
b) v lokalitách, kde mestská časť zabezpečuje územnoplánovaciu dokumentáciu.
(3) Odpredaj sa realizuje obchodnou verejnou súťažou. Minimálnou cenou je cena určená podľa znaleckého posudku, pričom navrhovaná cena musí zohľadňovať možné budúce využitie pozemku z hľadiska platného územného plánu, alebo formou priameho predaja.
(4) Pozemok pod garážou je možné predať len vlastníkovi garáže. Pozemok pod inými stavbami je možné predať len vlastníkovi inej stavby. 
(5) Mestská časť nepredá pozemok pod garážou alebo inou stavbou vlastníkovi samostatne stojacej garáže (alebo vlastníkom viacerých spojených samostatne stojacich garáží) alebo vlastníkovi stavby v prípade, ak by takýto prevod vlastníctva bránil budúcemu efektívnejšiemu využitiu územia, v ktorom sa pozemok nachádza.

§ 11
Stavby v podielom spoluvlastníctve - nájom 

(1) Prenájom spoluvlastníckeho podielu na stavbe, na nebytovom priestore sa realizuje za cenu obvyklú v mestskej časti.

§ 12
Stavby v podielovom spoluvlastníctve – predaj

(1) V prípade podielového spoluvlastníctva nebytového priestoru alebo stavby, rozhodne mestská časť o odpredaji spoluvlastníckeho podielu v prípade, ak v dôsledku nízkeho výnosu z nájomného je efektívnejšie a ekonomickejšie zabezpečiť jednorazový príjem v podobe predaja spoluvlastníckeho podielu.
(2) Pri predaji nehnuteľností v podielovom spoluvlastníctve mestská časť aplikuje § 140 Občianskeho zákonníka o predkupnom práve.

§ 13
Pozemky v podielovom spoluvlastníctve - nájom

 (1) V prípade, že má mestská časť zverený hlavným mestom do správy spoluvlastnícky podiel na pozemku alebo je sama vlastníkom spoluvlastníckeho podielu na pozemku, ktorý predstavuje viac ako polovicu všetkých podielov, rozhoduje o nájme pozemku v súlade s týmito pravidlami.
(2) V prípade, ak je mestská časť správcom alebo vlastníkom menšinového spoluvlastníckeho podielu dbá pri rozhodovaní o nájme pozemkov na ich čo možno najefektívnejšie využitie v súlade so záujmami ostatných  spoluvlastníkov.

§ 14
Pozemky v podielovom spoluvlastníctve - predaj

 (1) V prípade, že má mestská časť zverený hlavným mestom do správy spoluvlastnícky podiel na pozemku alebo je sama vlastníkom spoluvlastníckeho podielu na pozemku, môže v súlade so štatútom iniciovať ponuku na jeho odpredaj spoluvlastníkom v súlade so zákonným predkupným právom.
(2) V prípadne nevyužitia predkupného práva spoluvlastníkmi môže mestská časť iniciovať odpredaj spoluvlastníckeho podielu formou obchodnej verejnej súťaže. Minimálna kúpna  cena spoluvlastníckeho podielu je cena určená znaleckým posudkom. Pri predaji sa postupuje rovnakým spôsobom, ako pri predaji pozemkov.

§ 15
Osobitné ustanovenie

Iný spôsob nakladania s nehnuteľnosťami podľa zákona č. 138/1991 Zb. o majetku obcí v znení neskorších predpisov odporučí svojim uznesením miestna rada komisia a stanoviskom vecne príslušná komisia.

§ 16
Záverečné ustanovenia

(1)	Tieto pravidlá nadobúdajú účinnosť 1. januára 2010.

									Ing. Ján Sandtner
                                                                                                                   starosta